കാസര്കോട് മംഗ്ളുറു പാതയില് നവംബര് ഒന്ന് മുതല് കെ എസ് ആര് ടി സി ബസ് സെര്വീസ് പുനരാരംഭിക്കാന് ആവില്ലെന്ന് ദക്ഷിണ കന്നഡ ജില്ലാ ഭരണകൂടം ഒരാഴ്ച കഴിഞ്ഞ് കേരളത്തിലെ സാഹചര്യം പരിശോധിക്കും മംഗ്ളുറു: www.kasargodvartha.com 30.10.2021 കാസര്കോട് മംഗ്ളുറു അന്തര്സംസ്ഥാന പാതയില് നവംബര് ഒന്ന് മുതല് കെ എസ് ആര് ടി സി ബസ് സെര്വീസ് പുനരാരംഭിക്കാന് ആവില്ലെന്ന് കര്ണാടക. ഇനി ഒരാഴ്ചത്തേക്കെങ്കിലും ബസ് സെര്വീസ് ആരംഭിക്കില്ലെന്ന് ദക്ഷിണ കന്നഡ ജില്ലാ ഭരണകൂടം വ്യക്തമാക്കി. കേരളത്തിലെ കോവിഡ് പോസിറ്റീവ് നിരക്ക് അഞ്ച് ശതമാനത്തില് താഴെ കുറയാതെ കേരളത്തിലേക്കുള്ള അന്തര് സംസ്ഥാന ബസുകള് ആരംഭിക്കാനാകില്ലെന്ന് ദക്ഷിണ കന്നഡ ജില്ലാ ഡെപ്യൂടി കമിഷനര് ഡോ. രാജേന്ദ്ര കെ വി പറഞ്ഞു. ഒരാഴ്ചയ്ക്ക് ശേഷം അന്നത്തെ സാഹചര്യം കണക്കിലെടുത്ത് ഉചിതമായ തീരുമാനമെടുക്കുമെന്നും അദ്ദേഹം കൂട്ടിച്ചേര്ത്തു.കേരളത്തില് 10 14 ശതമാനം വരെയാണ് നിലവിലെ കോവിഡ് പോസിറ്റിവിറ്റി നിരക്ക്. അതേസമയം കാസര്കോട്ട് സ്ഥിതി മെച്ചമാണ്. ദക്ഷിണ കന്നഡയുടെ പോസിറ്റിവിറ്റി നിരക്ക് 0.4 മുതല് 0.45 ശതമാനം വരെയാണ്. കര്ണാടകയിലേക്ക് ബസുകള് ഓടിക്കാന് കേരള സ്റ്റേറ്റ് റോഡ് ട്രാന്സ്പോര്ട് കോര്പറേഷന് തയ്യാറാണ്. കാസര്കോട് മംഗ്ളുറു പാതയില് ബസ് സെര്വീസ് തുടങ്ങാന് സര്കാര് എപ്പോള് തീരുമാനിച്ചാലും കാസര്കോട് ഡിപോ അതിന് തയ്യാറാണെന്ന് ഡിപോ അധികൃതര് പറഞ്ഞു.നിലവില് കേരള അതിര്ത്തിയായ തലപ്പാടി വരെയാണ് ബസുകള് ഓടുന്നത്. കര്ണാടകയിലെ പ്രൈമറി, ഹൈസ്കൂളുകള്, കോളജുകള് ഉള്പെടെയുള്ള വിദ്യാഭ്യാസ സ്ഥാപനങ്ങളില് ഇതിനോടകം ഓഫ് ലൈന് ക്ലാസുകള് ആരംഭിച്ചിട്ടുണ്ട്. ദക്ഷിണ കന്നഡ ജില്ലയിലെ വിവിധ സ്ഥാപനങ്ങളില് പഠിക്കുന്ന കാസര്കോട്ട് നിന്നുള്ള അനവധി വിദ്യാര്ഥികള് ഏറെ ദുരിതങ്ങള് സഹിച്ചാണ് യാത്ര ചെയ്യുന്നത്. പലര്ക്കും ഓണ്ലൈന് ക്ലാസുകളില് തന്നെ തുടരേണ്ടി വരുന്നു. ചികിത്സ, ബിസിനസ് തുടങ്ങിയ ആവശ്യങ്ങള്ക്ക് പോകുന്നവരും യാത്രാപ്രയാസങ്ങള് നേരിടുന്നുണ്ട്.